Predkladacia  správa

Na základe Plánu legislatívnych úloh vlády Ministerstvo financií Slovenskej republiky pripravilo návrh zákona o orgánoch štátnej správy vo veciach daní a o zmene a doplnení niektorých ďalších zákonov.

Predmetom návrhu zákona je úprava postavenia, organizácie a pôsobnosti orgánov štátnej správy vo veciach daní. Orgánmi štátnej správy vo veciach daní sa navrhujú Ministerstvo financií Slovenskej republiky, Daňové riaditeľstvo Slovenskej republiky a daňové úrady. 

V predkladanom návrhu zákona sa navrhuje zrušiť Úrad daňového preverovania. Ďalej sa navrhuje, aby sa z doterajších pracovísk daňového riaditeľstva vytvorili daňové úrady a aby sa na zabezpečenie niektorých činností mohli zriaďovať pracoviská daňových úradov. 

Určité zmeny sa navrhujú aj v štruktúre Daňového úradu pre vybrané daňové subjekty. Ide o rozšírenie okruhu daňových subjektov a o zmenu kritéria na zaradenie pre vybrané daňové subjekty, ktorým je aj výška ročného obratu za zdaňovacie obdobie, ktorá sa navrhuje zvýšiť z 1 mld. Sk na 2 mld. Sk.

V porovnaní s doterajšími úlohami daňového riaditeľstva sa tieto navrhujú rozšíriť predovšetkým o úlohy, ktoré súvisia so vstupom Slovenskej republiky do Európskej únie, a to v oblasti medzinárodnej pomoci pri výmene informácií a pri vymáhaní daňových pohľadávok. Ďalšia podstatná zmena súvisí so zrušením jeho pracovísk, v dôsledku čoho bude daňové riaditeľstvo rozhodovať v daňovom konaní, ako orgán najbližšie nadriadený vo vzťahu k daňovým úradom a obciam. 

Novovzniknuté daňové úrady budú vykonávať úlohy vo vzťahu k daňovým subjektom, ktoré súvisia so správou daní. Pracoviská daňových úradov sa navrhujú zriaďovať len na zabezpečenie niektorých činností správy daní, zamerané predovšetkým na informačnú činnosť, preberanie daňových priznaní a pod. 

V rámci spoločných a prechodných ustanovení sa navrhuje, aby dňom účinnosti tohto zákona daňové riaditeľstvo dokončilo daňové konanie začaté doterajšími pracoviskami daňového riaditeľstva a aby daňové konania začaté doterajšími daňovými úradmi dokončili daňové úrady podľa toho zákona.

	V dôsledku rozsiahlych zmien v oblasti organizácie daňových orgánov sa navrhuje zrušiť článok I doterajšieho zákona o daňových orgánoch. 

Nadväzne na zrušenie Úradu daňového preverovania sa navrhuje novelizovať zákon o Policajnom zbore a  zákon o Železničnej polícii. 

Účinnosť predkladaného návrhu zákona sa navrhuje ku dňu 1. januára 2005.

Návrh zákona bol zaslaný na pripomienkové konanie 21pripomienkujúcim miestam.  Do stanoveného termínu pripomienky predložilo 12 pripomienkujúcich miest, z ktorých 3 pripomienkujúce miesta neuplatnili žiadne pripomienky.

Zásadné pripomienky  predložilo Ministerstvo vnútra Slovenskej republiky, Úrad pre štátnu službu, Ministerstvo práce, sociálnych vecí a rodiny Slovenskej republiky, Ministerstvo spravodlivosti SR,  Ministerstvo spravodlivosti SR a Úrad Vlády SR – Inštitút pre aproximáciu práva. Zásadné pripomienky boli prerokované a odstránené na rozporovom konaní dňa 5. augusta 2004. 

Návrh zákona sa na rokovanie Legislatívnej rady vlády SR predkladá bez rozporov.

Vyhodnotenie pripomienkového konania je v prílohe predkladaného návrhu zákona.